ΓΡΑΠΤΗ ΕΡΩΤΗΣΗ E-0296/97 υποβολή: Amedeo Amadeo (NI) προς την Επιτροπή (13 Φεβρουαρίου 1997)

Θέμα: Πανώλη των χοίρων

Σε σχέση με τις παρατηρήσεις του Ελεγκτικού Συνεδρίου για το οικονομικό έτος 1996, στο κεφάλαιο 3 που έχει ως τίτλο «Το Ευρωπαϊκό Γεωργικό Ταμείο Προσανατολισμού και Εγγυήσεων - Τμήμα Εγγυήσεων - Οργάνωση και διαχείριση των γεωργικών αγορών» παρατηρείται ότι τα υγειονομικά μέτρα που θεσπίστηκαν το 1993 μετά την εμφάνιση της κλασικής πανώλης των χοίρων στο Βέλγιο και τη Γερμανία, απορρόφησαν από τις πιστώσεις του κοινοτικού προϋπολογισμού μέχρι τις 31 Δεκεμβρίου 1995, 188 εκατομμύρια Ecu.

Ερωτάται η Επιτροπή ποία είναι η σημερινή κατάσταση του προβλήματος της κλασικής πανώλης των χοίρων και ποίες είναι οι προβλέψεις όσον αφορά την περαιτέρω επιβάρυνση του κοινοτικού προϋπολογισμού για την λήψη υγειονομικών μέτρων και τη στήριξη της αγοράς;

Απάντηση του κ. Fischler εξ ονόματος της Επιτροπής (18 Μαρτίου 1996)

Το 1995, σημειώθηκαν συνολικά 97 κρούσματα κλασικής πανώλης των χοίρων στον εσωτερικό πληθυσμό χοίρων της Κοινότητας (54 στη Γερμανία, 42 Ιταλία και 1 στην Αυστρία). Η κατάσταση της νόσου βελτιώθηκε το 1996 όταν ο αριθμός των κρουσμάτων έπεσε σε 55 (49 στην Ιταλία, 4 στη Γερμανία και 2 στην Αυστρία). Μετά την έναρξη του 1997, η νόσος επανεμφανίσθηκε σε 3 γερμανικά ομόσπονδα κρατίδια, στα οποία δεν υπήρχε η νόσος επί αρκετό χρονικό διάστημα, και στην Ολλανδία, στην οποία δεν είχαν σημειωθεί κρούσματα κατά την τελευταία πενταετία.

Είναι δύσκολο να προβλεφθεί ο αριθμός των κρουσμάτων που θα επιβεβαιωθούν κατά τη διάρκεια του 1997 και οι δαπάνες σχετικά με την παρουσία της νόσου. Οι δαπάνες σχετικά με την εξάλειψη των κρουσμάτων της νόσου μπορούν να αποζημιωθούν σύμφωνα με τις διάταξεις του άρθρου 3 (έκτακτα μέτρα) της απόφασης 90/424/ΕΟΚ του Συμβουλίου σχετικά με τις δαπάνες στον κτηνιατρικό τομέα ((ΕΕ L 224 της 18.08.1990 )). Η δημοσιονομική επίπτωση των κτηνιατρικών πιστώσεων (Ταμείο Επείγουσας Χρηματοδότησης) των κρουσμάτων που αναφέρθηκαν από την έναρξη του Ιανουαρίου 1997 υπολογίσθηκε σε 3,3 εκατ. ECU για την Ολλανδία και σε 1,5 εκατ. ECU για τη Γερμανία. Σε περίπτωση κατά την οποία παραταθούν τα μέτρα εξάλειψης, είναι δυνατό να παρασχεθούν έκτακτα μέτρα υποστήριξης της αγοράς. Λόγω των περιορισμών στις μετακινήσεις χοίρων σε ορισμένες περιοχές της Γερμανίας και της Ολλανδίας, παρουσιάστηκαν προτάσεις σχετικά με έκτακτα μέτρα υποστήριξης στην Επιτροπή Διαχείρισης Χοιρείου Κρέατος στις 17 Φεβρουαρίου 1997. Τα μέτρα αυτά προβλέπουν την αγορά και τη μετέπειτα απόδοση ανώτατου αριθμού 100.000 χοίρων προς πάχυνση και 45.000 χοιριδίων στη Γερμανία και 350.000 χοίρων προς πάχυνση και 450 χοιριδίων στην Ολλανδία. Το συνολικό κόστος των μέτρων αυτών εκτιμάται σε 80 εκατ. ECU, από τα οποία το 70% (56 εκατ. ECU) θα χρηματοδοτηθεί από το Ευρωπαϊκό Γεωργικό Ταμείο Προσανατολισμού και Εγγυήσεων - Τμήμα Εγγυήσεων. Δεν είναι δυνατόν, στο στάδιο αυτό, να προβλεφθεί εάν θα χρειαστούν περαιτέρω μέτρα. Αυτό θα εξαρτηθεί από την εξέλιξη της νόσου. Το κόστος των μέτρων αυτών εξαρτάται από την πυκνότητα των εκμεταλλεύσεων χοίρων και τον τύπο της παραγωγής χοίρων στις περιοχές που έχουν προσβληθεί από τη νόσο.

Η πρόβλεψη της Επιτροπής για ειδικά μέτρα σχετικά με προγράμματα κλασικής πανώλης των χοίρων που πρέπει να εφαρμοστούν κατά τη διάρκεια του 1997 από τη Γερμανία και την Αυστρία ανέρχεται σε 1 εκατ. ECU και 13.000 ECU αντίστοιχα. Η πρόβλεψη για ένα κοινό πρόγραμμα κλασικής πανώλης των χοίρων και αφρικανικής πανώλης των χοίρων, που πρόκειται να διεξαχθεί από την Ιταλία, ανέρχεται σε 1 εκατ. ECU (βλ. απόφαση 96/598/ΕΚ της Επιτροπής της 14ης Φεβρουαρίου 1996, στον κατάλογο των προγραμμάτων για την εξάλειψη και παρακολούθηση ζωικών νόσων που είναι επιλέξιμες για χρηματοδοτική συμμετοχή της Κοινότητας ((ΕΕ L 264 της 17.10.1996 )).